Die Pos | News | Kommandowurms wek groot kommer by boere
Kommandowurms wek groot kommer by boere
02 March 2018 l Marietjie Steenkamp l Views: 84 l 22 days ago
Herfs-kommandowurms is in die Crecy- en Roedtan-omgewings opgemerk en wek groot kommer vir saaiboere.
Afgesien van die knellende droogte wat ’n groot impak op die landboubedryf het, het boere van die Potgietersrus Distrik Landbou-unie (DLU) in 2017 herfs-kommandowurms op die Springbokvlakte opgemerk.
Dié plaag is by die departement van landbou aangemeld wat dadelik bystand gebied het om die gevreesde plaag te bestry.
Volgens Floris Booysen, ondervoorsitter van die Potgietersrus DLU, het die probleem egter nie weggegaan nie en is daar in die tweede week van Januarie nog kommandowurms in die Roedtan- en Crecy-omgewing opgemerk. “Dit het sowat 400 ha geraak, maar het nou verhoog na sowat 2 000 ha. Dit is vir ons ’n groot bekommernis aangesien dit blyk dat die gifstowwe wat gespuit word, nie veel help nie,” het Booysen gesê.
Die herfs-kommandowurm (spodoptera frugiperda) is nie eie aan Suid-Afrika nie, maar is onlangs in Limpopo, Gauteng, die Vrystaat en die Wes-Kaap opgemerk. Dit is op hierdie stadium nie moontlik om die uitbreek van dié plaag te verhoed nie.
Geregistreerde plaagdoders wat die Afrika-kommandowurm beheer, is wel beskikbaar, maar geen plaagdoder is al vir die herfs-kommandowurm geregistreer nie. Omdat dié wurms nou eers in Suid-Afrika opgemerk is, is dit uiters moeilik om gifstowwe te kry om die plaag te beheer. Volgens die departement van landbou, bosbou en visserye, is een van die groot probleme dat die gewone plaagdoder nie die wurms laat vrek nie.
Volgens internetbronne kom hierdie wurms in die reënseisoen voor en veral ná lang droogtes.
Kommandowurms moet volgens die wet op landbouplae aangemeld word en kan steeds by die DLU-kantoor by Renita Prinsloo by tel. 072 593 3278 aangemeld word, asook by die departement van landbou.
Die probleem is uiters sorg-wekkend weens die toename in aangemelde voorvalle.
Bronne: proagri.co.za en Wiki-pedia.org